Nepoznati aktivisti uklonili su u ponedjeljak naziv ulice po ustaškom dužnosniku Mili Budaku te postavili napise s imenom odvjetnika dr. Cvitana Spuževića, koji je bio član zasjedanja ZAVNOBIH-a te je snažno kritizirao komunističku likvidaciju mostarskih franjevaca na kraju II. svjetskog rata.

Tijekom jutra uzduž ulice u središtu Mostara zalijepljeni su napisi dr. Cvitan Spužević. Mostarske ratne vlasti promijenile su nazive brojnih ulica, te su Šantićevu nazvali po književniku i ministru u vladi NDH Mili Budaku što je godinama izazivalo prijepore i osude. Mediji u Mostaru navode kako iza ove promjene naziva ulica stoje studenti odjela povijesti Filozofskog fakulteta Sveučilišta u Mostaru.

Cvitan Spužević je bio ugledni mostarski odvjetnik i član zasjedanja ZAVNOBIH-a. On je bio veliki prijatelj provincijala fra Leona Petrovića kojega su komunističke vlasti bez suđenja ubile 14. veljače 1945.

Prema franjevačkim izvorima Spužević je nedugo nakon ubojstva sedmorice mostarskih franjevaca kritizirao taj zločin. Aktualni mostarski gradonačelnik Ljubo Bešlić u nekoliko navrata predlagao je promjene naziva ulica, no taj prijedlog gradsko vijeće nikada nije usvojilo.

Pogledajte i galeriju: Sjednica Odbora za imenovanje naselja, ulica i trgova Gradske skupštine